**Анализа на состојбата на тутунопроизводството во Македонија со посебен осврт на младото работоспособно население**

Вонр.проф.д-р Силвана Пашовска, Доц.д-р Катерина Кареска

Универзитет Св. Климент Охридски – Битола, Научен институт за тутун – Прилеп, Р.С.Македонија

**Апстракт**

Тутунопроизводството е значајна гранка, од која егзистираат околу 30.000 семејства и носи девизен прилив од околу 120 милиони евра годишно, што секако е доволен поттик државата да биде ориентирана кон одржувањето и развојот на оваа гранка. Всушност, тутунот е наша стратешка извозно ориентирана гранка и во изминатата деценија бележи стабилно и одржливо производство ( во 2020 извезени се 24.000 тони тутун, а во 2021 се извезени 30.000 тони тутун ), кое обезбедува значителен девизен прилив во државниот буџет.

За да се постигнат поголеми ефекти и одржливост на оваа значајна индустриска култура, посебно акцентот треба да се стави на менаџирањето и организацијата на процесот на тутунопроизводство, со задолжителна мотивација и стимулирање на помладите лица кои се се помалку присутни во оваа сфера. Во овој контекст се мисли не само на субвенциите како единствен начин на поддршка, туку и на едукација и поттикнување на изработка на задолжителен бизнис ( деловен ) план, како и набавка на современа земјоделска механизација преку програмата за рурален развој. За изминатата реколта од 2022 година посебно стимулирачка беше и откупната цена на тутунот, која е примарен услов за понатамошно производство и која достигна рекордно ниво од 285 денари за килограм, што е зголемување од 40% во однос на претходните години.Функционирањето во ваква насока, секако дека ќе даде позитивен сигнал кај тутунопроизводителите кои сеуште на тутунопроизводството ќе гледаат како на примарна дејност, од кој ќе обезбедат егзистенција за своите семејства, но и можност за остварување на профит.

**Клучни зборови**: одржливост, работна сила, субвенции, откупна цена, перспективи

**Analysis of the state of tobacco production in Macedonia with special reference to the young working population**

Assoc.prof.d-r Silvana Pashovska, Assis.prof.d-r Katerina Kareska

University St. Kliment Ohridski – Bitola, Scientific tobacco institute – Prilep, R.N.Macedonia

**Abstract**

Tobacco production is a significant branch, from which about 30,000 families exist and brings foreign currency inflow of about 120 million euros per year, which is certainly enough incentive for the state to be oriented towards the maintenance and development of this branch. In fact, tobacco is our strategic export-oriented branch and in the past decade it has recorded stable and sustainable production (24,000 tons of tobacco were exported in 2020, and 30,000 tons of tobacco were exported in 2021), which provides a significant foreign exchange inflow to the state budget.

In order to achieve greater effects and sustainability of this significant industrial culture, special emphasis should be placed on the management and organization of the tobacco production process, with mandatory motivation and stimulation of younger people who are less and less present in this sphere. In this context, we mean not only subsidies as the only way of support, but also education and encouraging the creation of a mandatory business plan, as well as the purchase of modern agricultural machinery through the program for rural development. For the past harvest of 2022, the purchase price of tobacco, which is a primary condition for further production and which reached a record level of 285 denars per kilogram, which is an increase of 40% compared to previous years, was particularly stimulating. of course, it will give a positive signal to the tobacco producers who will still see tobacco production as a primary activity, from which they will provide a livelihood for their families, but also an opportunity to make a profit.

**Keywords**: sustainability, workforce, subsidies, purchase price, perspectives

**Вовед**

Тутунопроизводството има големо економско значење за нашата држава која е познат производител на висококвалитетен тутун од ориенталски тип. Сето тоа самото по себе укажува на фактот колку тутунопроизводството е важно за стопанскиот развој на државата и колку тутунот е влезен во калкулациите и проекциите за стопанскиот раст на земјата. Инвестирањето во земјоделството кај нас, но и во светот, го вклучува и јавното и приватното трошење на природен капитал што подразбира ( земја, вода и биодиверзитет ), физички капитал ( животни, машинерија, системи за наводнување, складишта, патишта, инфраструктура итн.), човечки капитал ( труд, образование, обуки, советодавни услуги ) и капитал заоснован на знаење ( истражување, развој на технологијата, организација и иновација ). Овие инвестиции играат важна улога која е комплементарна една на друга во насока на зголемување на продуктивноста, при што начините и потребите од инвестирање можат да варираат во зависност од економскиот и аграрниот развој.

Секоја национална економија мора да се посвети на изградба на кохерентна и сеопфатна визија за развој на земјоделството и за рурален развој или поточно кажано на создавање на добра стратегија за развој на земјоделството во секој негов сегмент, задолжително и за тутунопроизводството. Тоа значи дека примарниот фокус треба да се стави на институционалниот развој, на новиот пристап во организациското и менаџерското работење и на техничко – технолошките промени и иновации. Технолошкиот развој и иновациите продолжуваат да бидат значајни за развојот на земјоделството и руралниот развој, но мора да бидат подкрепени со развој на соодветни структури за управување со тој сектор, односно со компетентна работна сила која ќе биде соодветно едуцирана за правилно да го насочи развојот на овој многу важен сектор за стопански и економски просперитет на секоја држава. Во овој контекст, сакаме да потенцираме дека кога се зборува за структура која ќе управува и менаџира, неопходно е потребно да има доволно млади лица со соодветно образование, со организациски и менаџерски способности и силен мотив својата визија да ја гледаат во сферата на земјоделството и конкретно тутунопроизводството. За тоа да се постигне секако дека тие треба да бидат правилно стимулирани и поддфржани од страна на државата која треба да вложува максимални напори преку различни мерки и инструменти да ги задржи младите лица да работат и функционираат во оваа дејност.

**Извор на податоци и метод на работа**

При изработката на овој труд се користени статистички информации од Светска банка на податоци, Finance think, од Државниот завод за статистика на Р.С.Македонија, Министерството за земјоделство, шумарство и водостопанство на Р.С.Македонија, податоци објавени од списанијата: Tobacco journal, International year book, Statistics adresses brands, Tobacco, World Markets and Trade и поширока литература.

Во обработката на податоците се користени: аналитичкиот, математичко -статистичкиот и компаративниот метод, како и табеларно и графичко прикажување на податоците.

**Резултати и дискусија**

Кога ја анализираме состојбата со тутунопроизводството, неопходно е да нагласиме дека голем дел од населението во Македонија во ова производство наоѓа своја егзистенција и значително го дополнува семејниот буџет. И покрај тоа што со текот на времето тутунопроизводството губи од својата трудоинтензивност, сепак во процесот на берење и нижење тутун, неопходно е ангажирање на повеќе лица, односно побројна работна сила која активно ќе се вклучи во сите фази на процесот на производство.

Кога зборуваме за работната силаи неопходноста од неа во тутунопроизводствената дејност,, посебно значајно е да се спомене економскиот и социјаниот аспект на производството на тутун кој е од посебно значење и затоа е потребно детално да се разгледува и анализира. Во тој контекст, а во насока на темата на истражување на овој научен труд, треба да се спомене дека како земјоделска култура тутунот активира над 10% од населението, односно над 200.000 луѓе се вклучени во сите негови операции, со што тие остваруваат приходи за егзистенција за себе и за своите семејства. Во нашата држава тутунот претставува предмет на внатрешна и надворешна трговија на големо и мало, обезбедува релативно добри приходи без поголеми инвестиции и тековни вложувања по домаќинство кои имаат традиција во ова производство и ангажира обемна работна сила од различна восрест и пол, односно сите оние на кои тоа им го дозволува здравствената состојба и кои искажуваат желба да се занимаваат со оваа дејност.

Всушност, непобитен е фактот дека голем дел од населението во Македонија во тутунопроизводството наоѓа своја егзистенција или пак го дополнува семејниот буџет. И покрај тоа што со текот на времето, тутунопроизводството губи од својата трудоинтензивност, сепак во процесот на берење и нижење тутун, неопходно е ангажирање на повеќе лица. Анализите и истражувањата во оваа дејност, помагаат да констатираме дека и во иднина тутунопроизводството ќе биде една од позначајните дејности во нашата дршава, за што е потребен современ пристап кон истото, користење на природните, демографските, економските и социјалните аспекти, како и следење на развојот на науката, техниката, технологијата и искуството од современите земји.

Големината на населението претставува пресуден елемент што влијае врз долгорочната одржливост и тоа не само од биолошки аспект, туку и за планирање на идниот раст и развој на секоја земја. Македонија е мала земја, во споредба со Европската Унија во која членуваат 28 земји, зазема само 0,57% од нејзината површина и 0,40% од нејзиното населние.

Еден од најголемите проблеми во земјоделскиот сектор во нашата држава е стареењето на работната сила. Само околу 10% од вработените во земјоделството се млади луѓе (возраст од 15-24). За ова придонесуваат ниските доходи ( нето платите во земјоделството изнесуваат во просек 290 евра месечно или просечно околу 15 евра дневно ) и неповолните работни и животни услови во руралните подрачја. Сето ова ги обесхрабрува младите луѓе да започнат кариера во земјоделството, а како резултат на нивната мобилност и помалата емотивна поврзаност со земјиштето и селото, тие се почесто мигрираат или надвор од државата или во урбаните средини. Според податоците од Агенцијата за финансиска поддршка во земјоделството и руралниот развој (АФПЗРР) само 18,5% од вкупниот број на земјоделски стопанства кои аплицирале за финансиска поддршка во 2021 година биле претставени од младите земјоделци на возраст помеѓу 18 и 35 години.

Покрај стареењето на населението друг многу важен ризик е недостигот од квалификувана работна сила во земјоделството, а со тоа и во тутунопроизводството, како и недостигот на сезонска работна сила, особено во сезоната на берење на тутунот. На поголемиот дел од земјоделската работна сила и недостига формална земјоделска обука и менаџерски вештини. Повеќе од 60% од вработените во земјоделството работат за надница и на основни работни позиции за кои не е потребна повисока квалификација или квалификувана одговорност.

Во прилог на претходно изнесеното следат табеларни и графички показатели за состојбата со невработеноста во Р.С.Македонија според степен на образование кој укажува на тоа дали нашата држава располага со доволно слободна работна сила која би се вклуч/ила активно на пазарот на трудот.





Податоците јасно укажуваат дека Македонија располага со доволно работна сила, но истата треба да биде доволно мотивирана и правилно стимулирана за да остане да работи во сопствената земја и да биде ангажирана соодветно според степенот на образование. Табеларните и графичките податоци укажуваат дека најбројна е работната сила со основно образование или без образование, која би можела да се вклучи во сферата на земјоделството, а со тоа и во тутунопроизводството.

Во земјоделската активност се вклучени голем број вработени на сопствена сметка, но и неплатени семејни работници како и најмени работници. Слична е состојбата и во тутунопроизводството. Поради сезонскиот карактер на работата, често се случува да се бара и користи најмена работна сила со што се придонесува за намалување на невработеноста, за подобрување на економскиот статус и состојба особено на ранливото рурално населени кое често пати е со ниско образование или без образование. Меѓутоа, во овој контекст треба да се нагласи дека демографското стареење е присутно како тренд речиси насекаде во светот, особено во развиените земји. Македонија во последните години не е исклучок од овој тренд, кој се појавува и во земјоделскиот сектор, па само околу 10% од вработените во земјоделството се млади луѓе.

На ова се надоврзува фактот дека земјоделското население од година во година се намалува во сите земји и тоа учество се движи од околу 8% во САД во 2021 година, до околу 12% кај населението во ЕУ. Учеството на земјоделското население во вкупното население во Македонија е далеку над споменатите проценти, но и тоа забележува пад ( 2012 - 17,3%, 2017 година - 16,2%, 2021 година и 15,1% кк). Неповолниот тренд особено се очекува да се интензивира во текот на оваа и наредната децнија пред се заради изразената миграција од руралните кон урбаните делови на државата, но и поради заминувањето на работа во други земји.

 Последиците од преселувањето на населението од руралните кон урбаните населби се состојат во тоа што во деловите од кои се иселуваат се појавува недостаток на работноспособно население и неискористен физички капитал (земја и слично), а во деловите во кои се доселуваат се јавува вишок на работна сила, невработеност, сиромаштија, зголемена густина на население и намалување на квалитетот на животот.

Уште еден проблем е непостоењето на квалификувана работна сила во земјоделството, а со тоа и во тутунопроизводството. Само околу 5% од вкупните вработени во овој сектор се со соодветно образование, а останатиот дел се со несоодветно или никакво образование.

Причината за руралниот егзодус е недоволното внимание кое државата го посветува на руралните области, па така младите незадоволни од постоечките услови за живот (непостоењето на патна инфраструктура, добри системи за водоснабдување и канализациона мрежа, проблеми со напојување со електрична струја, здравствена заштита) се одлучуваат да ги напуштат селата и својата егзитенција да ја побараат или во градовите или надвор од државата.

Во последните години државата вложува во руралните области и земјоделството и за таа цел е формирана Агенцијата за финансиска поддршка во земјоделството и руралниот развој и усвоена е Национална програма за развој на земјоделство и рурален развој за период од 2018 - 2022 година. Целта на оваа програма е воспоставување на континуирана финансиската поддршка, бенефицирани социјални, даночни и кредитни политики за земјоделците, целосното искористување на развојниот потенцијал на секторот, зголемување на неговата конкурентност и во голема мерка развој на руралните средини со издвојување на поголеми финансиски средства од Буџетот на државата.

Вклучувањето на младото работоспособно население во семејните бизниси во тутунопроизводството е важно затоа што младите денес се повеќе имаат претприемачки дух и се расположени не само за примена на најновите техничко-технолошки пронајдоци туку и за примена и развивање на сопствени агроиновации. Денес, успешните млади претприемачи се оние: кои веруваат во себе, планираат, кои се креативни и иновативни, кои веруваат во својот успех, кои не се откажуваат, кои преземаат ризици, ги знаат своите силни и слаби страни, учат постојано, во секоја прилика гледаат можност, способни се да се справат со неуспех, способни се да инспирираат и да бидат лидери.

**Заклучок**

Во однос на основните демографски компоненти, нашата земја не отстапува од трендовите со останатите земји во регионот. Актуелните демографски движења со кои се соочува државата, се манифестираат во намалување на бројот на родени деца и на природниот прираст на населението, пораст на емиграцијата во странство, како и интензивирање на процесот на демографското страеење, кое резултира со зголемено учество на старите лица во вкупното население. Исто така, Македонија се соочува со изразена регионална нерамномерност во густината и растот на населението, како и со изразени разлики помеѓу урбаните и руралните средини

Структурата на населението по возраст е еден од најважните аспекти на населението, кои влијаат врз неговиот развој, но и врз можностите за вкупниот развој на населението. Во однос на старосната структура, населението во Македонија сè повеќе старее, т.е бројот на старото население е во пораст, но исто така и неговото учеството во вкупното население. Како резултат на овие процеси за помалку од шеесет години, македонското население прескокна дури три стадиуми на демографското стареење и денес се наоѓа во состојба на демографска старост.

Друга карактеристика која од во прилог на оваа теза е дека од вкупното вработено население дури 16,2% се вработени во земјоделството, шумарството и риболовот што значи дека во Македонија има традиција на занимавање со земјоделство. Традиционалноста е особено насочена кон тутунопроизводството за кое што постојат не само климатски и почвени услови, туку и петвековна традиција и искуство.